На памяці людзей прозвішчы памешчыкаў і асаднікаў, якія валодалі тут маёнткамі. Сярод іх памешчык Руткоўскі, уладальнік вадзянога млына Малашка, памешчыкі Новік і Плаўскі. У 1927 годзе быў пабудаваны яшчэ адзін вадзяны млын, уладальнікам якога быў Адам Рэгіневіч. Па суседстве з млыном Малашкі працаваў бровар, вырабляў спірт і гарэлку. Недалёка ад былой канторы калгаса “Новае жыццё” знаходзяцца мураваныя рэшткі замка Радзівіла (так іх называюць мясцовыя жыхары). Кажуць, што гэта быў двухпавярховы будынак, у якім нават разводзілі стронгаў (фарэль). Жыве і паданне аб існаванні падземнага ходу. На прысядзібным участку, які належаў Наталлі Венскай, ёсць невядомая падземная вельмі трывалая цагляная мураванка і мураваная пліта.